Dobruša-Huska. Tragiske wobchadne njezbožo je so wčera dopołdnja na statnej dróze S 119 pola Hnašec w gmejnje Dobruša-Huska stało. Tam jědźeše 77lětny wodźer wosoboweho awta typa VW Passat do směra na Budyšin, jako so mjez wotbóčkomaj do Hnašec a Ćemjerc nadobo rozsudźi so zawróćić. Po wšěm zdaću rentnar wobkedźbował njebě, zo wotzady motorske přijědźe. Jeho 46lětny wodźer njemóžeše hižo borzdźić a zrazy wotboka do Passata. Wuchowanscy sanitetarjo drje hišće spytachu motorskeho reaniměrować, zražka pak bě tak ćežka, zo wón hišće na městnje njezboža zemrě. Wodźer Passata a třo sobujěducy w jeho awće so njezranichu. Wěcnu škodu trochuje policija na něhdźe 10 000 eurow.
Hodźij. Njewšědne njezbožo je so wčera připołdnju w Hodźiju stało. Tam parkuja transportery Fährmannec pjekarnje zwjetša na zadnim boku zawoda, zwotkelž wužiwaja Praskowski puć, zo bychu twory do předawarnjow wozyli. Wčera pak njewotboči šofer transportera na puć, ale jón z dotal njeznateje přičiny přeprěči, přełama płót a suny so po skłoninje na dwaj metraj hłubšo ležace sportnišćo. Awto jědźeše na to runjewon přez hrajnišćo a přełama na jeho tamnej kromje wobhrodźenje. Při tym sej šofer wolijowu wanju jězdźidła roztorha. Tołsta smuha wolija ćehnješe so na to dale přez susodne hrajkanišćo hač k štomam před Hodźijskim spjatym jězorom. Wodźer awta jědźeše nimo sportoweho domu wróćo do wsy, při pěstowarni pak wone zapraji. Wobornicy z Hodźija, Spytec a Brězy dyrbjachu wolij zrumować. Wo přičinach njemóžeše šofer ničo rjec.
Slepo. Zo njeznaći awtowe čisła kradnu a je za njeskutki wužiwaja, so často stawa. Zo pak wobkradnjeny swójske čisła zaso namaka, porno tomu lědma. Stało je so to zawčerawšim w Slepom. Na parkowanišću kupnicy wuhlada žona wosobowe awto z čisłomaj, kotrejž bě jej něchtó před něšto dnjemi pokradnył. Přiwołana wobsadka policajskeho awta sej BMW 318i bliže wobhlada a zwěsći, zo bě jón něchtó 23. awgusta w Běłej Wodźe na Liebknechtowej pokradnył. Móžni skućićeljo pak po wšěm zdaću w bliskosći njeběchu. Kriminalna policija nětko za nimi slědźi.
Budyšin. Dokelž bě jeho zawčerawšim na awtodróze A 4 pola Budyšina do směra na Zhorjelc wosobowe awto typa Audi A 6 z rozbitym nabóčnym woknom přesćahnyło, je kedźbliwy šofer policiju zazwonił, měnjo, zo staj mužej w Audiju jězdźidło pokradnyłoj. Jako policija wopisane awto na přichodnym parkowanišću kontrolowaše, so wukopa, zo wone tole pokradnjene njebě. Pólskaj mužej w starobje 41 a 18 lět běštaj na dompuću ze Španiskeje, hdźež staj so samaj z woporom paduchow stałoj, kotřiž běchu so do Audija zadobyli.
Wojerecy. Takrjec „při dźěle“ lepi policija we wčerawšich rańšich hodźinach muža, kiž chcyše na terenje firmy na Narćanskim puću we Wojerecach milinowód kradnyć. Wjacore metry w hódnoće 700 eurow bě sej hižo spřihotował, jako tam wobsadka policajskeho awta přijědźe. 34lětny drje spyta hišće ćeknyć, njeměješe pak žanu šansu. Zastojnicy jeho popadnychu. Wěcnu škodu wobliča priwatny zawod na 200 eurow.
Njeswačidło. Na zwjazkowej dróze B 96 pola Njeswačidła je so sobotu wječor ćežke wobchadne njezbožo stało. Z Budyskeho směra přijěducy 36lětny wodźer Opela zajědźe w prawej křiwicy blisko wotbóčki do Holešowa na lěwy bok jězdnje. Napřećo přijěducy šofer Mercedesa móžeše so runje hišće tak wuwinyć a zajědźe na zelenu kromu puća. Opel pak zrazy na lěwym boku do betonoweho sćežora a wosta po tym hakle w přirowje na prawym boku dróhi stejo. Jeho wodźer so při tym ćežko zrani. Jako přičina njezboža so pozdźišo wukopa, zo bě 36lětny dospołnje pjany. Pola njeho naměrichu mjenujcy tři promile alkohola w kreji.
Njeswačidło. Ćežke wobchadne njezbožo sta so dźensa rano na zwjazkowej dróze B 96 krótko před Njeswačidłom. Na městnje, hdźež je jězdnja tróšku knyknjena, stej wosobowej awće frontalnje do so zrazyłoj. Jednu z třoch ćežko zranjenych wosobow dyrbjachu wobornicy z awta wurězać. Na samsnym městnje bě so před lětom smjertne njezbožo stało.
Połčnica. Na awtodróze A 4 pola Połčnicy je policija zawčerawšim wopiteho wodźerja nakładneho awta lepiła. 56lětny bě z małym transporterom do Wulkeje Britaniskeje po puću. Jako jeho zastojnicy něhdźe w 11.30 hodź. zadźeržachu, pytnychu hižo jeho „chorhojčku“. Test z alkomatom wunjese pola muža 2,2 promilej alkohola w kreji, na čož jemu dalšu jězbu zakazachu. Na to bu muž namócny a nadawaše zastojnikam najwšelakoriše wudma. Pomhało pak to njeje, přetož policisća jemu awtowe papjery a kluč wotewzachu. Před sudnistwom njezměje so šofer nětko jenož wopiłstwa w nadróžnym wobchadźe dla zamołwić, ale tež spřećiwjenja přećiwo policajskim zastojnikam dla. So wě, zo njebě pólska spedicija wo pjanosći swojeho přistajeneho runjewon zwjeselena. Firma pak spěšnje reagowaše a pósła dweju šoferow, kotrajž transporter na městnje přewzaštaj. Tak móžachu nakładowane twory tola hišće sčasom do Wulkeje Britaniskeje dowjezć.
Budyšin. Wohnjowych wobornikow Budyšina wołachu wčera připołdnju k wuchowanju wosebiteho razu. Wobydlerjo zdźělichu, zo běchu w zahrodnišću „Stare Třělany“ krokodila abo podobny reptil na pućiku widźeli. Wobornicy sej skoćo bliže wobhladachu a móžachu spěšnje wotkiwnyć. Jednaše so jeničce wo naduty gumijowy krokodil. Tón pak bě po wšěm zdaću tak derje napodobnjeny, zo so ludźo wustróžichu.
Kulow. Dohromady štyri kolesa zhubichu so minjeny kónc tydźenja w Kulowje a w Niskej. Při tym njetrjebachu paduši ani žane wulke zadźěwki přewinyć. Groćane haple w cyłkownej hódnoće 7 000 eurow stejachu na třěšnym resp. na zadnim nošaku na awtomaj. Kaž policija zdźěla, to wězo žane wěste městno za koleso njeje. Wšako jednore zamki za paduchow žadyn wulki problem njewoznamjenjeja. Je tuž lěpje při dlěšich přestawkach abo přez nóc koleso z awta wzać a je porjadnje zamknyć.
slk_Latn szl_Latn ces_Latn ces_Latn szl_Latn szl_Latn slv_Latn szl_Latn ces_Latn szl_Latn